อนุพันธ์ปั้นหน้าใหม่ลุ้นรางวัลป้อนความรู้
ตลาดอนุพันธ์จับมือ 33 โบรกเกอร์ จัดแคมเปญ Jump for Futures เริ่มลงทุน ลุ้นรางวัล รับความรู้
21 ส.ค. 2554

ตลาดอนุพันธ์จับมือ 33 โบรกเกอร์ จัดแคมเปญ Jump for Futures เริ่มลงทุน ลุ้นรางวัล รับความรู้ 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตลาดอนุพันธ์ร่วมกับ 33โบรกเกอร์ในตลาดอนุพันธ์ จัดแคมเปญใหญ่ให้ความรู้ผู้ลงทุนพร้อมโปรโมชันพิเศษ Jump for Futures เริ่มตั้งแต่วันนี้ สำหรับผู้ลงทุนหน้าใหม่ที่เปิดบัญชีเพื่อซื้อขาย 100 คนแรกของแต่ละโบรกเกอร์ที่ร่วมโครงการ และรับรางวัลอื่นๆ มูลค่ารวมกว่า 2.5 แสนบาท 
โครงการ “Jump for Futures” มุ่งเน้นการให้ข้อมูลและความรู้เกี่ยวกับผลิตภัณฑ์ ตลอดจนการแนะนำเทคนิคและกลยุทธ์การลงทุน 
สำหรับปริมาณการซื้อขายอนุพันธ์ในช่วงไตรมาสแรกปีนี้สูงถึง 2.7 หมื่นสัญญาต่อวัน เพิ่มขึ้น 15.51% เทียบกับไตรมาส 4 ปีก่อน แต่ยังไม่ปรับเป้าทั้งปี 2554 ที่ตั้งไว้ 2 หมื่นสัญญาต่อวัน เนื่องจากเพิ่งผ่านมาเพียง 3 เดือนเท่านั้น ต้องรอดูในระยะยาวก่อนว่าภาวะจะเป็นอย่างไร 
อย่างไรก็ดี มองว่าในไตรมาส 2 นี้ คาดว่าการลงทุนจะคึกคักขึ้นทั้งจากภาวะตลาดและความต่อเนื่องที่ TFEX ได้สร้างความเข้าใจให้กับนักลงทุน และช่วงปลายเดือน มิ.ย.นี้ TFEX จะเปิดตัวสินค้าใหม่ คือ สัญญาซื้อขายล่วงหน้าโลหะเงินล่วงหน้า (ซิลเวอร์ฟิวเจอร์ส) และการขยายเวลาเปิดทำการช่วงกลางคืนจนถึงเวลา 22.30 น. สำหรับการซื้อขาย Gold Futures และ Silver Futures